Nýjar mælingar ALMA hafa gefið stjörnufræðingum bestu myndina hingað til af risastjörnu myndast í dökku rykskýi Nýjar mælingar Atacama Large Millimeter / submillimeter Array ( ALMA ) hafa gefið stjörnufræðingum bestu myndina hingað til af risastjörnu verða til í dökku rykskýi . Móðurkviður stjörnunnar er meira en 500 sinnum massameiri en sólin — sá stærsti sem fundist hefur í Vetrarbrautinni — og er enn að vaxa . Glorsoltin fósturstjarnan í skýinu hámar í sig efni sem þýtur til hennar . Búist er við að skýið muni geta af sér mjög skæra stjörnu sem verður allt að 100 sinnum massameiri en sólin . Massamestu og björtustu stjörnurnar í Vetrarbrautinni myndast í köldum og dökkum skýjum en myndunarferlið er ekki aðeins sveipað ryki heldur dulúð [ 1 ] . Alþjóðlegur hópur stjörnufræðinga notaði ALMA til að framkvæma ómskoðun með örbylgjugeislum og fá þannig skýrari mynd af risastjörnu verða til í um 11.000 ljósára fjarlægð í skýi sem kallast Spitzer Dark Cloud ( SDC ) 335.597 - 0.292 . Tvær kenningar eru uppi um myndun massamestu stjarnanna . Önnur segir að móðurskýið klofni í nokkra litla kjarna sem síðan hrynja saman og mynda að lokum stjörnur . Hin kenningin er mun dramatískari : Skýið í heild sinni fellur saman og efni streymir inn að miðjunni þar sem ein eða fleiri massamiklar risastjörnur verða til . Hópur undir forystu Nicolas Peretto við CEA / AIM Paris-Saclay í Frakklandi og Cardiffháskóla í Bretlandi , áttaði sig á að ALMA hentaði fullkomlega til að skera úr um hvor skýringin væri rétt . SDC 335.579 - 0.292 kom fyrst fram í mælingum Spitzer geimsjónauka NASA og Herschel geimsjónauka ESA sem áhugavert svæði dökkra og þéttra gas - og rykslæða . Stjörnufræðingarnir nýttu sér hins vegar einstök greinigæði ALMA til að skoða í smáatriðum ryk og gas á hreyfingu í dökka skýinu og fundu sannkallað skrímsli . „ Framúrskarandi mælingar ALMA gerðu okkur kleift að ná fyrstu nákvæmu myndunum af því sem á sér stað í skýinu , “ segir Peretto . „ Við vildum sjá hvernig risastjörnur myndast og vaxa og við náðum svo sannarlega markmiðum okkar ! Ein uppsprettan reyndist algjör risi — stærsti frumstjörnukjarninn sem við höfum séð í Vetrarbrautinni hingað til . “ Kjarninn — móðurkviður fósturstjörnunnar — er 500 sinnum massameiri en sólin okkar [ 2 ] . Mælingar ALMA sýna líka að mun meira efni streymir inn að kjarnanum og eykur massann enn frekar . Að lokum mun þetta efni falla saman og mynda stjörnu sem verður allt að 100 sinnum massameiri en sólin okkar — sárasjaldgæft fyrirbæri . „ Jafnvel þótt við vissum fyrirfram að þetta svæði væri ákjósanlegt fyrir massamikið stjörnumyndunarský , áttum við sannarlega ekki von á að finna svo massamikla fósturstjörnu í miðjunni , “ segir Peretto . „ Talið er að þetta fyrirbæri muni mynda stjörnu sem verður allt að 100 sinnum massameiri en sólin okkar . Aðeins ein af hverjum tíu þúsund stjörnum í Vetrarbrautinni okkar verður svo massamikil . “ „ Þessar stjörnur eru ekki aðeins sjaldgæfar heldur myndast þær hratt og eiga stutta æsku . Það er því mjög mikilvægt að finna svona massamikið fyrirbæri snemma í þróunarsögu þess , “ segir Gary Fuller við Manchesterháskóla í Bretlandi sem tók þátt í rannsókninni . Annar meðlimur í rannsóknarhópnum , Ana Duarte Cabral við Laboratoire d'Astrophysique de Bordeaux í Frakklandi , undirstrikar að „ mælingar ALMA leiða í ljós stórkostleg smáatriði í hreyfingu gas - og rykslæðanna og sýna að geysimikið magn af gasi streymir inn að þéttasta svæðinu í miðjunni . “ . Þetta rennir styrkum stoðum undir þá kenningu að móðurskýið allt falli saman en klofni ekki . Þessar athuganir voru með fyrstu vísindalegu mælingum ALMA og gerðar þegar einungis fjórðungur af loftnetunum öllum höfðu verið tekin í notkun . „ Okkur tókst að gera þessar nákvæmu mælingar með aðeins hluta af endanlegri getu ALMA . ALMA mun án á nokkurs vafa bylta þekkingu okkar á myndun stjarna , leysa sum af þeim vandamálum sem við glímum við í dag og auðvitað vekja upp nýjar spurningar , “ segir Peretto að lokum . [ 1 ] Stjörnufræðingar nota hugtakið „ massamiklar stjörnur “ til að lýsa þeim stjörnum sem eru meira en tíu sinnum massameiri en sólin okkar . Hugtakið á við um massa stjörnunnar en ekki breidd hennar . [ 2 ] Þetta stjörnumyndunarsvæði er að mynda margar stjörnur . Fimm hundruð sólmassa kjarninn er sá massamesti af mörgum . Skýrt er frá þessari rannsókn í greininni „ Global collapse of molecular clouds as a formation mechanism for the most massive stars “ sem birtist íAstronomy & Astrophysics . Í rannsóknarteyminu eru N. Peretto ( CEA / AIM Paris Saclay í Frakklandi ; University of Cardiff í Bretlandi ) , G. A. Fuller ( University of Manchester í Bretlandi ; Jodrell Bank Centre for Astrophysics og UK ALMA Regional Centre Node ) , A. Duarte-Cabral ( LAB , OASU , Université de Bordeaux , CNRS í Frakklandi ) , A. Avison ( University of Manchester í Bretlandi ; UK ALMA Regional Centre node ) , P. Hennebelle ( CEA / AIM Paris Saclay í Frakklandi ) , J. E. Pineda ( University of Manchester í Bretlandi ; UK ALMA Regional Centre node ; ESO , Garching í Þýskalandi ) , Ph . André ( CEA / AIM Paris Saclay í Frakklandi ) , S. Bontemps ( LAB , OASU , Université de Bordeaux , CNRS í Frakklandi ) , F. Motte ( CEA / AIM Paris Saclay í Frakklandi ) , N. Schneider ( LAB , OASU , Université de Bordeaux , CNRS í Frakklandi ) og S. Molinari ( INAF í Róm á Ítalíu ) . ESO starfrækir þrjár stjörnuathugunarstöðvar í heimsflokki : La Silla , Paranal og Chajnantor . Þetta er þýðing á fréttatilkynningu ESO eso 1331 . Tengdar myndir Mælingar Atacama Large Millimeter / submillimeter Array á dökka skýinu SDC 335.579 - 0.292 hafa veitt stjörnufræðingum bestu myndir sem náðst hafa hingað til af risastjörnu verða til í dökku rykskýi . Móðurkviður stjörnunnar er meira en 500 sinnum massameiri en sólin — sá stærsti sem fundist hefur í Vetrarbrautinni — og er enn að vaxa . Glorsoltin fósturstjarnan í skýinu hámar í sig efni sem þýtur til hennar . Búist er við að skýið muni geta af sér mjög skæra stjörnu sem verður allt að 100 sinnum massameiri en sólin . Myndin er sett saman úr gögnum ALMA og Spitzer geimsjónauka NASA . Mynd : ALMA ( ESO / NRAJ / NRAO ) / NASA / Spitzer / JPL-Caltech / GLIMPSE Þessi samsetta mynd frá Spitzer geimsjónauka NASA og ALMA sýnir svæðið í kringum massamikla stjörnumyndunarskýið SDC 335.579 - 0.292 . Ljósmynd Spitzers sýnir innrauðar bylgjulengdir ( 3,6 ; 4,5 og 8,0 míkrómetrar ) en bylgjulengdirnar sem ALMA greinir eru í kringum þrjá millímetra . Guli bletturinn á miðri mynd ALMA er móðurkviður risastjörnunnar , 500 sinnum massameiri en sólin — sá stærsti sem fundist hefur í Vetrarbrautinni okkar . Fósturstjarnan innan í honum hámar í sig efni sem streymir í átt að henni . Búist er við að skýið muni geta af sér mjög skæra stjörnu sem verður allt að 100 sinnum massameiri en sólin . Mynd : ALMA ( ESO / NAOJ / NRAO ) / NASA / JPL-Caltech / GLIMPSE